text: De skal op mod de store
  31 oktober 2012 kl. 10.31
  To drenge fra Vejle Tekniske gymnasium har vundet en dansk konkurrence om at bygge robotter. Nu skal de op mod de store i finalen i Kuala Lumpur.
  Emil Bennedsen og Robert Søndergaard fra Vejle Tekniske Gymnasium har vundet den danske kvalifikationsfinale i bygning og programmering af Lego-robotter i Aarhus.
  Dermed har de kvalificeret sig til den internationale finale om 10 dage Kuala Lumpur i Malaysia, hvor de skal repræsentere Danmark i den internationale finale i World Robotic Olympiad.
  - I Asien er det her virkelig stort og konkurrencen benhård. Malaysia, Rusland, Thailand, Taiwan og Kina har flere tusind hold med i deres nationale konkurrencer, så det er klart, at vi kommer op imod nogle pænt skarpe hjerner i finalen, siger Emil.
  Han er den teoretisk funderede af de to, mens Robert er god til at omsætte kreative idéer til konkrete løsninger.
  